Dôvodová správa

1.	Úvod

Zákon o verejných prácach predstavuje systémový kontrolný mechanizmus technickej kontroly štátu, pôsobiaci v celej dĺžke investičného procesu – od fázy predprojektovej prípravy verejnej práce (verejná práca - činnosť na prípravu a uskutočňovanie stavby financovanej celkom alebo sčasti z verejných investícií), cez realizáciu, nielen po ukončenie ale zaoberá sa taktiež fázou užívania. Na rozdiel od tohto zákona stavebný zákon predstavuje rámcový zákon investičného procesu, upravujúci povinnosti stavebníka a zúčastnených subjektov. Vykonávanie činností podľa zákona o verejných prácach je v súlade s požiadavkami Európskej únie smerom k členskému štátu na výkon kontrolných činností, ktoré musia zahŕňať hľadiská technického, finančného a administratívneho charakteru, rozhodujúce pre účinné využitie poskytnutých prostriedkov. 

Posudzovanie verejných prác, ich racionálnej prípravy a realizácie pri efektívnom vynakladaní verejných investícií v požadovanom čase a kvalite je zákonom č. 258/1998 Z. z. o verejných prácach zverené Ministerstvu výstavby a regionálneho rozvoja SR (ďalej len „ministerstvo“). Rozvojový program priorít verejných prác zostavovaný ministerstvom           na základe zákona o verejných prácach sa stáva po schválení vládou SR podkladom na prípravu ako aj zabezpečenie financovania verejných prác. Vláda Slovenskej republiky uznesením č. 755 z 20.augusta 2003 schválila návrh Rozvojového programu priorít verejných prác (ďalej len „RPPVP“)  na roky 2004 až 2006. Pri tvorbe návrhu uznesenia vlády k RPPVP 2004 až 2006 iniciovala sekcia kontroly Úradu vlády SR pre ministra výstavby a regionálneho rozvoja úlohu na základe bilančných správ jednotlivých nositeľov predmetného rozvojového programu priorít verejných prác vypracovať Súhrnnú správu o stave zabezpečenia a plnení RPPVP 2004 až 2006. Zverením tejto úlohy sa zvyšuje kontrolná kompetencia ministerstva v oblasti technickej kontroly vo fáze predprojektovej a projektovej prípravy verejných prác. Táto kontrolná úloha je doplnením doterajších úloh, ktoré ministerstvo vykonáva na základe zákona č. 254/1998 Z. z.  o verejných prácach a ktoré uskutočňuje prostredníctvom nástrojov tohto zákona.

2.	 Celkový prehľad RPPVP 2004 až 2006

V RPPVP na roky 2004 až 2006 bolo programovaných na začatie 225 prioritných rozvojových verejných prác, s objemom finančných prostriedkov 22 216,0 mil. Sk, v jednotlivých rokoch nasledovne:

2004 | 2005 | 2006
počet | mil. Sk | počet | mil. Sk | počet | Mil. Sk
107 | 11 872,5 | 70 | 6 288,7 | 48 | 4 054,8

RPPVP na roky 2004 až 2006 predpokladal na rok 2004 pre začínané verejné práce objem finančných prostriedkov zo štátneho rozpočtu vrátane VPS (Všeobecná pokladničná správa) vo výške 3,8 mld. Sk, čo predstavuje cca 11% z objemu kapitálových výdavkov štátneho rozpočtu vrátane VPS na rok 2003. RPPVP na roky 2004 až 2006 zabezpečovalo celkom 19 ústredných investorov. 

Prehľad o ústredných investoroch RPPVP na roky 2004 až 2006 a počtoch pripravovaných prioritných rozvojových verejných prác v jednotlivých rokoch sledovaného programového obdobia 
     	
Číslo ÚI | Ústredný investor | 2004 | 2005 | 2006
1 | Kancelária NR SR | 1 | |
3 | Úrad vlády SR | | 1 |
13 | Ministerstvo spravodlivosti SR | 6 | 2 | 1
14 | Národný bezpečnostný úrad SR | 1 | 1 |
20 | Ministerstvo školstva SR | 1 | |
21 | Ministerstvo zdravotníctva SR | 4 | |
24 | Ministerstvo kultúry SR | | 1 |
26 | Ministerstvo hospodárstva SR | 2 | |
27 | Ministerstvo pôdohospodárstva SR* | 42 | 39 | 28
29 | Ministerstvo dopravy, pôšt a telekomunikácií SR | 22 | 22 | 14
32 | Štatistický úrad SR | | 1 |
52 | Slovenský rozhlas | 1 | |
68 | Krajský úrad Košice | 2 | |
69 | Bratislavský samosprávny kraj | 8 | 1 | 1
70 | Banskobystrický samosprávny kraj | 4 | 1 | 2
74 | Košický samosprávny kraj | 6 | |
76 | Nitriansky samosprávny kraj | 1 | 1 |
77 | Prešovský samosprávny kraj | 4 | | 2
80 | Žilinský samosprávny kraj | 2 | |
* V priebehu roka 2003 prešli kompetencie v oblasti vodných stavieb na Ministerstvo životného prostredia SR 

3.	Zabezpečenie a plnenie RPPVP na roky 2004 až 2006. 

Súhrnná správa o stave zabezpečenia a plnení RPPVP  na roky 2004 až 2006 vychádza z RPPVP na roky 2004 až 2006, je spracovaná s využitím bilančných správ ústredných investorov jednotlivých prioritných rozvojových verejných prác predložených ministerstvu  na základe bodu B.3 uznesenia vlády 755/2003 so  zameraním na verejné práce programované  na začatie v roku 2004. 

Kancelária NR SR 
(spracovanie bilančnej správy v tabuľkovej forme - príloha č. 1)
Do RPPVP na roky 2004 až 2006, so začatím v roku 2004, bola zaradená 1 verejná práca. 

Rekonštrukcia budovy NR, Župné námestie 12 
- existujúca budova je zapísaná ako národná kultúrna pamiatka v ÚZPF pod č.167. Na verejnú prácu budú použité finančné prostriedky zo štátneho rozpočtu. Príprava verejnej práce je začatá, stavebný zámer má byť vypracovaný v prvom štvrťroku a dokumentácia pre stavebné povolenie bude vypracovaná v apríli 2004. V tomto roku sa predpokladá, v júni vydanie stavebného povolenia a ukončenie výberového konania v auguste. Uzatvorenie zmluvy o dielo so zhotoviteľom sa predpokladá v mesiacoch september, október tohto roku.
Príprava verejnej práce prebieha v súlade so schváleným RPPVP na roky 2004 až 2006.
Ministerstvo spravodlivosti SR 
(spracovanie bilančnej správy v tabuľkovej forme - príloha č. 1)
Do RPPVP na roky 2004 až 2006, so začatím v roku 2004, bolo zaradených 6 verejných prác, z ktorých u dvoch verejných prác príprava v roku 2004 začala. Zabezpečenie prípravy a realizácie zostávajúcich verejných prác plánovaných na začatie v roku 2004 nebolo začaté z dôvodu nedostatku finančných prostriedkov. Stav pripravenosti zostávajúcich dvoch verejných prác je nasledovný:

Rekonštrukcia budovy Okresného súdu Bratislava III.
- v súčasnosti prebieha výberové konanie na dodávateľa stavby, jeho ukončenie sa predpokladá v júni 2004. Za predpokladu ukončenia výberového konania v júni 2004 sa začatie stavebných prác predpokladá v júli 2004 a ich pokračovanie a ukončenie v roku 2005.
Príprava verejnej práce prebieha v súlade so schváleným RPPVP na roky 2004 až 2006.

Rekonštrukcia budovy Krajského súdu Banská Bystrica
- v súčasnosti je v štádiu ukončenia vypracovanie súťažných podkladov pre verejnú súťaž    na dodávku prieskumných a projektových prác, projektu pre stavebné povolenie, projektu pre realizáciu a výkon autorského dozoru. V roku 2004 sa predpokladá vypracovanie časti Prieskumné a projektové práce a rozpracovanie  projektu pre stavebné povolenie. Ukončenie projektových prác sa predpokladá v máji 2005.

Verejné práce, ktorých zabezpečovanie prípravy a realizácie plánované na rok 2004 nebolo začaté:
Rekonštrukcia objektov 1, 4, 6, 7 ÚVV a ÚVTOS, Ilava
Výstavba Ústavu na výkon väzby, Trenčín
Rekonštrukcia ubytovacej časti Ústavu na výkon väzby, Bratislava
Rekonštrukcia striech ubytovne, Prešov 

Národný bezpečnostný úrad SR
(spracovanie bilančnej správy v tabuľkovej forme - príloha č. 1)
Do RPPVP na roky 2004 až 2006, so začatím v roku 2004, bola zaradená 1 verejná práca. 
Stav pripravenosti verejnej práce je nasledovný.

Rekonštrukcia budovy NBÚ
- na verejnú prácu bol v júni 2003 vypracovaný stavebný zámer. V súlade so stavebným zámerom sa realizácia uskutočňuje v troch etapách. V I. etape, so začatím v roku 2003, sa realizujú stavebné práce podliehajúce ohláseniu stavebnému úradu. V II. a III. etape budú realizované stavebné práce podliehajúce územnému a stavebnému konaniu. Druhá etapa je plánovaná na začatie v roku 2004, tretia etapa na začatie v roku 2005. V súčasnosti je dokumentácia predložená na vydanie územného rozhodnutia. Na verejnú prácu je v súčasnosti vypracovaná  projektová dokumentácia pre stavebné povolenie.
Príprava verejnej práce prebieha v súlade so schváleným RPPVP na roky 2004 až 2006.

Ministerstvo školstva SR
(spracovanie bilančnej správy v tabuľkovej forme - príloha č. 1)
Do RPPVP na roky 2004 až 2006, so začatím v roku 2004, bola zaradená 1 verejná práca.

Centrum knižničných služieb a vedecko – technických informácií Technickej univerzity Košice 
- finančné prostriedky na začatie verejnej práce v roku 2004 sú zabezpečené v rámci schváleného rozpočtu kapitoly ministerstva školstva SR vo výške 10,0 mil. Sk. Príprava verejnej práce začala. Na zabezpečenie projektovej dokumentácie bola vyhlásená užšia súťaž. Reálny predpoklad na uzavretie zmluvy s víťazným uchádzačom je do 31. 3. 2004 s tým, že projektová dokumentácia predmetnej stavby bude vypracovaná v termíne do júla 2004. Predpokladaný termín vyhlásenia súťaže na výber dodávateľa stavby je júl 2004 a realizácia by mala začať v termíne november 2004.
Príprava verejnej práce prebieha v súlade so schváleným RPPVP na roky 2004 až 2006.

Ministerstvo zdravotníctva SR
Do RPPVP na roky 2004 až 2006, so začatím v roku 2004, boli zaradené 4 verejné práce. 

NsP Ružinov – Interný pavilón a internát
NsP Ružinov – modernizácia monobloku
NsP Nové Zámky – modernizácia monobloku
Dostavba pavilónu chirurgických disciplín MFN Martin, I. etapa

- vzhľadom na prebiehajúcu reformu zdravotníctva neboli z dôvodu nedostatku finančných zdrojov na tieto verejné práce vyčlenené prostriedky na prípravu. Príprava verejných prác bude presunutá na ďalšie roky.

Ministerstvo hospodárstva SR
(spracovanie bilančnej správy v tabuľkovej forme - príloha č. 1)
Do RPPVP na roky 2004 až 2006, so začatím v roku 2004, boli zaradené 2 verejné práce.

Rekonštrukcia objektu MH SR, Mierová 17 a 19
- v súčasnosti sa zabezpečuje príprava na predmet obstarania – stavebný zámer. V roku 2004 sa predpokladá aj spracovanie dokumentácie pre stavebné povolenie.
Javí sa, že príprava verejnej práce prebieha v súlade so schváleným RPPVP na roky 2004 až 2006.

Nadstavba budovy v správe SEA na Bajkalskej 27
- pre verejnú prácu sa v roku 2004 predpokladá vyhlásenie verejnej súťaže na dodávku projektových prác, inžinierskej činnosti a projektovej dokumentácie.  
Javí sa, že príprava verejnej práce prebieha v súlade so schváleným RPPVP na roky 2004 až 2006.

Ministerstvo životného prostredia SR
(spracovanie bilančnej správy v tabuľkovej forme - príloha č. 1)
Pre začatie v roku 2004 bolo do RPPVP na roky 2004 až 2006 zaradených  42 verejných prác, ktoré boli presunuté v rámci prechodu kompetencií z Ministerstva pôdohospodárstva SR. V tabuľkovej časti bilančnej správy  Ministerstva životného prostredia SR je  uvedených celkom 23 verejných prác, z ktorých 5 verejných prác nebolo zaradených v RPPVP na roky 2004 až 2006 na začatie v roku 2004. Pri 7 verejných prácach je navrhovaný presun začatia  na ďalšie roky. 
Zostávajúcich 11 verejných prác bolo začatých, resp. sa ich začatie v roku 2004 predpokladá.  Ide o tieto verejné práce:

Zásobovanie pitnou vodou juhovýchodu Zemplína
- pre verejnú prácu bolo územné rozhodnutie vydané v apríli 2001 a  štátna expertíza bola vykonaná v marci 2002. Ukončenie výberového konania sa predpokladá v máji 2004.

Odkanalizovanie juhovýchodu Zemplína
- pre verejnú prácu bolo územné rozhodnutie vydané v apríli 2001 a  štátna expertíza bola vykonaná v marci 2002. Ukončenie výberového konania sa predpokladá v máji 2004.

Zlepšenie životného prostredia v oblasti Liptova
- pre verejnú prácu bolo vydané územné rozhodnutie v októbri 2003 a vo februári 2004 bolo vydané aj stavebné povolenie.
.
Rekonštrukcia ČOV a rozšírenie kanalizácie v Považskej Bystrici
- pre verejnú prácu bolo územné rozhodnutie vydané v júni 2003 a v novembri 2003 bolo vydané  stavebné povolenie.

Intenzifikácia ČOV v Žiline a rozšírenie kanalizácie
- pre verejnú prácu bolo územné rozhodnutie vydané v auguste  2003 a  štátna expertíza bola vykonaná v máji 2003. V januári 2004 bolo vydané stavebné povolenie.

Prívod vody DN 600 Bratislava, Malacky, II. stavba
- pre verejnú prácu bolo v máji 2002 vydané stavebné povolenie. Výberové konanie bolo ukončené v máji 2002.

Kanalizačný zberač C, III. stavba Vajnorská,  Rožňavská ulica
- pre verejnú prácu bolo v marci 2003 vydané stavebné povolenie. Výberové konanie bolo ukončené v júni 2003.

ČOV Poprad, Matejovce
- pre verejnú prácu bolo územné rozhodnutie vydané v júni 1989 a v novembri 1990 bolo vydané aj stavebné povolenie. Štátna expertíza bola vykonaná v máji 1990.

Čistiareň a kanalizácia v trnavskom regióne
- pre verejnú prácu bolo územné rozhodnutie vydané v januári 2004, v tomto mesiaci bolo vydané aj posledné dielčie stavebné povolenie súboru stavieb, z ktorých nemá vydané stavebné povolenie ešte 10 obcí a mesto Trnava.
  
Zvolen, rekonštrukcia a rozšírenie ČOV
- pre verejnú prácu bolo územné rozhodnutie vydané v máji 1999 a v máji 2000 bolo vydané aj stavebné povolenie. Výberové konanie bolo ukončené v novembri 2003.

Vodné dielo Slatinka na Slatine
- štátna expertíza bola vykonaná v novembri 1997. Územné rozhodnutie bude vydané v júni 2004. Vydanie stavebného povolenia  pre verejnú prácu sa predpokladá v marci 2005.

Ministerstvo dopravy, pôšt a telekomunikácií SR
(spracovanie bilančnej správy v tabuľkovej forme - príloha č. 1)
Do RPPVP na roky 2004 až 2006, so začatím v roku 2004, bolo zaradených 22 verejných prác. Stav pripravenosti verejných prác plánovaných podľa RPPVP na roky 2004 až 2006    na začatie v roku 2004 je nasledovný.

Diaľničný privádzač Poprad – Kežmarok, I. etapa Matejovce
- verejná práca nebola pripravená v dostatočnom predstihu z dôvodu súvislostí s prípravou diaľnice D1 Mengušovce – Jánovce. Dôvodom nezačatia verejnej práce v roku 2004 je najmä doriešenie konečného riešenia križovatky Matejovce až v roku 2003, z čoho vyplynuli reálne termíny prípravy so začatím v roku 2005.

Cesta I/59 Donovaly – Jelenec
- z dôvodu nízkeho objemu pridelených finančných prostriedkov nebude verejná práca v roku 2004 začatá. V roku 2004 sa predpokladá pokračovanie prípravy verejnej práce, so začatím v roku 2006.

Modernizácia telekomunikačnej siete ŽSR, 2. a 3. etapa  
- pre verejnú prácu bolo vydané stavebné povolenie v novembri 2003. V roku 2004 bude investovaných 200 mil. Sk z ostatných úverov. 

D1 Jablonov – Behárovce, úsek Studenec - Behárovce
- na verejnú prácu je vydané územné rozhodnutie s právoplatnosťou január 2004. V súčasnosti sú zabezpečované podklady pre verejnú súťaž na vypracovanie dokumentácie pre stavebné povolenie. Investor predpokladá jej začatie v roku 2004.

Modernizácia trate Žilina – Krásno nad Kysucou
- v roku 2004 sa predpokladá vypracovanie dokumentácie pre územné rozhodnutie, dokumentácie pre stavebné povolenie a vydanie stavebného povolenia do konca septembra 2004, so začatím v roku 2006.

Cesta II/525 Hronská Breznica - Budča
- verejná práca bola delimitovaná v zmysle zákonov č. 416/2001 Z. z. a č. 524/2003 Z. z. Banskobystrickému samosprávnemu kraju.

Pošta 23 Košice
- príprava verejnej práce nebola začatá. 

D1 Mengušovce - Jánovce
- na verejnú prácu bolo vydané územné rozhodnutie s právoplatnosťou január 1999 a v súčasnosti je zabezpečované majetkovoprávne vysporiadanie pozemkov, nevyhnutné     pre vydanie stavebných povolení. Verejná práca je zaradená do zoznamu verejných prác financovaných z prostriedkov programu ISPA a Kohézneho fondu. S jej začatím sa predpokladá v roku 2006.

Cesta I/51 Trnava, Nitrianska cesta
na verejnú prácu bolo vydané územné rozhodnutie s právoplatnosťou marec 2003. V súčasnosti je vypracovaná dokumentácia pre stavebné povolenie. 

Hlavné spracovateľské centrum – Pošta Zvolen 2
- príprava verejnej práce nebola začatá. 

D1 Sverepec – Považská Bystrica
- na verejnú prácu bola v apríli 2003 vypracovaná dokumentácia pre územné rozhodnutie a v septembri 2003 bola verejná práca posúdená štátnou expertízou v zmysle zákona               o verejných prácach. V súčasnosti je dokumentácia prerokúvaná so štátnou správou, samosprávou a zainteresovanými orgánmi a organizáciami. Na základe rokovania na MÚ Považská Bystrica bude vypracovaný doplnok k dokumentácii pre územné rozhodnutie týkajúci sa križovatky v centre mesta. Verejná práca je navrhovaná na začatie v roku 2005.

Trnava – Nové mesto nad Váhom, modernizácia trate, II. Časť
- na verejnú prácu bola v apríli 2000 vypracovaná dokumentácia pre územné rozhodnutie. Územné rozhodnutie nadobudlo právoplatnosť v júni 2000. Dokumentácia pre stavebné povolenie bola vypracovaná v júli 2003 a vydanie stavebného povolenia sa očakáva v septembri 2004. Verejná práca je navrhovaná na začatie v roku 2005. 

Železničný koridor Prešov - peronizácia
- vypracovanie dokumentácie pre územné rozhodnutie sa predpokladá v auguste 2004 a predloženie stavebného zámeru na posúdenie štátnou expertízou v októbri 2004. Vypracovanie dokumentácie pre stavebné povolenie a vydanie stavebného povolenia sa predpokladá v roku 2005. Verejná práca je navrhovaná na začatie v roku 2006. 

Modernizácia IX. koridoru Prešov - Plaveč
- verejná práca nebude v roku 2004 začatá z dôvodu nedostatku finančných prostriedkov.

R2 Ožďany, obchvat
- verejná práca bola posúdená štátnou expertízou v máji 2000 a územné rozhodnutie nadobudlo právoplatnosť v novembri 2000. Pre verejnú prácu bola vypracovaná v auguste 2002 dokumentácia pre stavebné povolenie. Je vytvorený predpoklad na jej začatie v roku 2004.

Cesta I/68 Lipany
- príprava verejnej práce bola z dôvodu zdĺhavého procesu vydávania územného rozhodnutia zastavená. Územné rozhodnutie bolo vydané v apríli 2003. Verejná práca je navrhovaná       na začatie v roku 2005.

Cesta II/584 Liptovské Matiášovce
- verejná práca bola delimitovaná v zmysle zákonov č. 416/2001 Z. z. a č. 524/2003 Z. z. Žilinskému samosprávnemu kraju, ktorý predpokladá jej začatie v roku 2006.

Úprava koľajiska vrátane nástupíšť Prešov
- verejná práca nebude v roku 2004 začatá z dôvodu nedostatku finančných prostriedkov.

Dispečerizácia trate Podunajské Biskupice - Komárno
- verejná práca nebude v roku 2004 začatá z dôvodu nedostatku finančných prostriedkov.

Elektrifikácia trate Zvolen – Lučenec - Fiľakovo
- verejná práca je navrhovaná na začatie v roku 2006.

Dispečerizácia trate Žilina - Rajec
- verejná práca nebude v roku 2004 začatá z dôvodu nedostatku finančných prostriedkov 

Dostavba stanice Poprad
- v roku 2004 sa predpokladá vypracovanie dokumentácie pre územné rozhodnutie. Verejná práca je navrhovaná na začatie v roku 2005.

Sumarizácia súčasného stavu prioritných rozvojových verejných prác navrhovaných MDPT SR v RPPVP na roky 2004 až 2006 na začatie v roku 2004:
- na začatie v roku 2004 bolo pôvodne navrhovaných 22 verejných prác, z ktorých podľa bilančnej správy MDPT SR budú v roku 2004 začaté 4  verejné práce. Z bilančnej správy je možné konštatovať, že pri 6 verejných prácach je stav prípravy zodpovedajúci možnosti ich začatia realizácie v roku 2004, pri dostatku finančných prostriedkov. Dve verejné práce, Cesta II/584 Liptovské Matiášovce a Cesta II/525 Hronská Breznica – Budča sú z dôvodu kompetencií delimitované na samosprávne kraje. Pri 10 verejných prácach príprava pokračuje, avšak začatie sa posúva na ďalšie roky.

Slovenský rozhlas
Do RPPVP na roky 2004 až 2006, so začatím v roku 2004, bola zaradená 1 verejná práca.

Rekonštrukcia hlavnej budovy Sro
- verejná práca nebola zaradená do návrhu štátneho rozpočtu pre rok 2004, z tohto dôvodu  Slovenský rozhlas v príprave verejnej práce nepokračoval a začal s prípravou stavby nového areálu rozhlasu, pričom zdroje na financovanie tohto zámeru získa odpredajom areálu rozhlasu na základe výsledkov verejnej obchodnej súťaže. 

Krajský úrad Košice
Do RPPVP na roky 2004 až 2006, so začatím v roku 2004, boli zaradené 2 verejné práce.

Krízové stredisko pre týrané matky s deťmi
Rekonštrukcia administratívnej budovy OÚ Košice – okolie

- príprava verejných prác nebola začatá z dôvodu zániku okresných úradov k 31. 12. 2003.

Bratislavský samosprávny kraj 
Do RPPVP na roky 2004-2006 so začatím  v roku 2004 bolo  zaradených 8  verejných prác. Začatá bola jedna verejná práca a na jednej verejnej práci príprava pokračuje. Príprava         na  6  verejných prácach je pozastavená.

Rekonštrukcia objektu DSSD, Kaštieľ Stupava 
– príprava verejnej práce sa nerealizuje, keďže Bratislavský samosprávny kraj na verejnú prácu nevyčlenil žiadne finančné prostriedky.

Rekonštrukcia SPŠ strojníckej, Fajnorovo nábrežie, Bratislava
- verejná práca nie je pripravená, Bratislavský samosprávny kraj navrhuje verejnú prácu preradiť na rok 2006.

Generálna oprava objektov Gymnázia, Senec
- na verejnú prácu je vypracovaná projektová dokumentácia. Pokračuje príprava verejnej práce.

Generálna oprava objektov Gymnázia I. Horvátha, Bratislava
- na verejnú prácu Bratislavský samosprávny kraj na rok 2004 nevyčlenil žiadne finančné prostriedky.

Generálna oprava fasády, okien a kotolne SPŠ chemickej, Bratislava
- na verejnú prácu Bratislavský samosprávny kraj na rok 2004 nevyčlenil žiadne finančné prostriedky, vzhľadom na to, že časť z nich vyčlenil na opravu strechy, ktorá bola v havarijnom stave.

Rekonštrukcia fasády a strechy Gymnázia Grosslingová, Bratislava  
- Bratislavský samosprávny kraj na verejnú prácu nevyčlenil na rok 2004 žiadne finančné prostriedky.

Generálna oprava objektu Konzervatória Konventná, Bratislava 1
- Bratislavský samosprávny kraj na verejnú prácu nevyčlenil na rok 2004 žiadne finančné prostriedky.

Rekonštrukcia SPŠ elektrotechnickej, Zochova, Bratislava 1
- v rámci rekonštrukcie objektu bola zrealizovaná generálna oprava strechy. Na rok 2004  vyčlenil Bratislavský samosprávny kraj finančné prostriedky vo výške 3 000 tis. Sk. Zostávajúce finančné prostriedky sú navrhované na preradenie k finančným prostriedkom navrhovaným pre rok 2006.

Banskobystrický samosprávny kraj
Do RPPVP na roky 2004 až 2006, so začatím v roku 2004, boli zaradené 4 verejné práce.

Priemyselný park, Žarnovica
Regionálna skládka tuhého odpadu, Lubeník
Stredisko recyklácie odpadov, Žarnovica
Priemyselný park, Detva

- vzhľadom na nezabezpečenie predpokladaných finančných zdrojov sa v roku 2004 nepočíta so začatím ani jednej z týchto verejných prác. 

Košický samosprávny kraj
(spracovanie bilančnej správy v tabuľkovej forme - príloha č. 1)
Do RPPVP na roky 2004 až 2006, so začatím v roku 2004, bolo zaradených 6 verejných prác. Stav pripravenosti verejných prác plánovaných podľa RPPVP na roky 2004 až 2006             na začatie v roku 2004 je nasledovný.

Priemyselný park Michalovce
- pre verejnú prácu bolo vydané v decembri 2003 územné rozhodnutie a v súčasnosti sa spracúva dokumentácia pre stavebné povolenie, ktorého vydanie sa predpokladá v máji 2004. Po vyhodnotení verejnej súťaže na výber dodávateľa stavebných prác, ktoré je plánované vykonať do konca novembra 2004, je začatie realizácie verejnej práce plánované na začiatok roka 2005.

Kanalizácia obce Valaliky, I. etapa
- v súčasnosti prebieha príprava projektovej dokumentácie pre stavebné povolenie. Predpokladaný termín vydania stavebného povolenia je september 2004. Verejná práca je súčasťou investičného plánu Východoslovenskej vodárenskej spoločnosti Košice. 

Priemyselný park Nový domov Spišská Nová Ves
- pre verejnú prácu bola v novembri 2003 uzavretá zmluva o dielo s dodávateľom stavebných prác. Realizácia verejnej práce začala v decembri 2003 odovzdaním staveniska. Realizácia verejnej práce v súčasnosti pokračuje.

Polyfunkčný objekt Košice – Luník IX – centrum vzdelávacích aktivít
- začatie verejnej práce v roku 2004 sa nepredpokladá z dôvodu nedostatku finančných prostriedkov.

Výstavba rehabilitačno – relaxačného centra Borša
- príprava na verejnej práci nie je realizovaná z dôvodu nedostatku finančných prostriedkov. V prípade získania finančných prostriedkov na financovanie vypracovania projektovej dokumentácie pre stavebné povolenie z grantovej schémy miestneho a regionálneho rozvoja bude dokumentácia vyhotovená do októbra 2004 a vydanie stavebného povolenia sa predpokladá v decembri 2004. Začatie realizácia je plánované na január 2005. 

Rekonštrukcia kaštieľa Borša
- realizácia verejnej práce bola začatá v roku 2003. Realizácia verejnej práce budú v roku 2004 pokračovať.

Sumarizácia súčasného stavu prioritných rozvojových verejných prác navrhovaných Košickým samosprávnym krajom v RPPVP na roky 2004 až 2006 na začatie v roku 2004:
- na začatie v roku 2004 bolo pôvodne navrhovaných 6 verejných prác, z ktorých podľa bilančnej správy Košického samosprávneho kraja bude v roku 2004 začatých 5  verejných prác.

Nitriansky samosprávny kraj
(spracovanie bilančnej správy v tabuľkovej forme - príloha č. 1)
Do RPPVP na roky 2004 až 2006, so začatím v roku 2004, bola zaradená 1 verejná práca, táto v roku 2004 nebude začatá. 

Cesta II/509 Gbelce
- príprava verejnej práce nie je ukončená. Pre verejnú prácu nie je vypracovaná projektová dokumentácia (dokumentácia pre územné rozhodnutie a dokumentácia pre stavebné povolenie). Predpoklad začatia realizácie je v roku 2007. 

Prešovský samosprávny kraj
(spracovanie bilančnej správy v tabuľkovej forme - príloha č. 1)
Do RPPVP na roky 2004 až 2006, so začatím v roku 2004, boli zaradené 4 verejné práce.
Stav pripravenosti verejných prác plánovaných podľa RPPVP na roky 2004 až 2006             na začatie v roku 2004 je nasledovný.

Kanalizácia a čistenie odpadových vôd pre Svidník a okolie
- verejná práca je v súčasnosti prehodnocovaná a pripravuje sa ako nová verejná práca. V súvislosti s jej realizáciou bude podaná žiadosť na spolufinancovanie zo štrukturálnych fondov. Uvedená verejná práca nebude začatá v roku 2004.

Priemyselný park Poprad Matejovce
- vzhľadom na prebiehajúcu intenzívnu prípravu, ktorej súčasťou je aj príprava žiadosti o spolufinancovanie verejnej práce z Európskeho fondu regionálneho rozvoja. Predpoklad začatia realizácie verejnej práce je v októbri 2004.

Priemyselný park Ferovo
- v súčasnosti je verejná práca pripravovaná na začatie, zároveň sa pripravujú podklady       pre spracovanie žiadosti na čerpanie finančných prostriedkov zo štrukturálnych fondov. Začatie verejnej práce v roku 2004 sa nepredpokladá. 

Rozvoj turistickej infraštruktúry Poloniny
- príprava a realizácia verejnej práce bude závisieť od podmienok a kritérií, ktoré bude potrebné splniť vo vzťahu k očakávaným výzvam na predloženie žiadostí o podporu             zo štrukturálnych fondov. Začatie verejnej práce v roku 2004 sa nepredpokladá. 

Žilinský samosprávny kraj
(spracovanie bilančnej správy v tabuľkovej forme - príloha č. 1)
Do RPPVP na roky 2004 až 2006, so začatím v roku 2004, boli zaradené 2 verejné práce. 

Obnova Národného domu Divadlo SNP, II. etapa Martin
- táto verejná práca bola v roku 2003 premenovaná na Slovenské komorné divadlo. Predpokladaný finančný objem prostriedkov na rok 2004 zo štátneho rozpočtu predstavuje 50,0 mil. Sk. Verejná práca nie je zaregistrovaná na Ministerstve financií SR, pretože sa ju ani cestou MF SR ani Ministerstva kultúry SR nepodarilo predložiť na schválenie do vlády SR. Registrácia verejnej práce je naďalej v procese vybavovania. Podanie žiadosti o prostriedky zo štrukturálnych fondov EÚ – sa predpokladá v apríli 2004. Začatie realizácie sa predpokladá v roku 2004.

Rekonštrukcia a prístavba Obchodnej akadémie Žilina
- nie je doriešené financovanie verejnej práce.

4.   Zhrnutie 

Podkladom pre vypracovanie súhrnnej správy o stave zabezpečenia a plnení RPPVP na roky 2004 až 2006 boli bilančné správy ústredných investorov jednotlivých prioritných rozvojových verejných prác o stave zabezpečenia a realizácie verejných prác.

Prehľad o stave zabezpečenia a realizácie verejných prác začínaných v roku 2004	

Číslo ÚI | Ústredný investor | Podľa RPPVP | Skutočnosť podľa bilančných správ
1 | Kancelária NR SR | 1 | 1
13 | Ministerstvo spravodlivosti SR | 6 | 2
14 | Národný bezpečnostný úrad | 1 | 1
20 | Ministerstvo školstva SR | 1 | 1
21 | Ministerstvo zdravotníctva SR | 4 | -
26 | Ministerstvo hospodárstva SR | 2 | 2
27 | Ministerstvo pôdohospodárstva SR* | 42 | 11
29 | Ministerstvo dopravy, pôšt a telekomunikácií SR | 22 | 15
52 | Slovenský rozhlas | 1 | -
68 | Krajský úrad Košice | 2 | -
69 | Bratislavský samosprávny kraj | 8 | 1
70 | Banskobystrický samosprávny kraj | 4 | -
74 | Košický samosprávny kraj | 6 | 5
76 | Nitriansky samosprávny kraj | 1 | -
77 | Prešovský samosprávny kraj | 4 | 1
80 | Žilinský samosprávny kraj | 2 | 1
* Ministerstvo životného prostredia SR (prechod kompetencií v oblasti vodných stavieb)

Podľa RPPVP na roky 2004 až 2006 malo 16 nositeľov úlohy programované verejné práce navrhované na začatie v roku 2004. Ku dňu vypracovania súhrnnej správy predložilo bilančnú správu o stave zabezpečenia a realizácie verejných prác so začatím v roku 2004 všetkých 16 nositeľov úlohy.

Zo 107 verejných prác, ktoré v rámci RPPVP na roky 2004 až 2006 mali byť v roku 2004 začaté, je 41 verejných prác začatých, resp. je predpoklad ich začatia, 24 verejných prác nebolo predkladateľom (Ministerstvo životného prostredia SR) v predloženej správe vybilancovaných. Zostávajúce verejné práce v počte 42, neboli v roku 2004  začaté. 
Za nedostatky, resp. príčiny, ktoré ovplyvnili plnenie RPPVP na roky 2004 až 2006, sú predkladateľmi označené v predložených bilančných správach, najmä nasledujúce:  
•	časovo náročné majetkovoprávne vysporiadanie dotknutých nehnuteľností, 
•	pomalé vydávanie potrebných rozhodnutí, 
•	zmeny v projektovej dokumentácii vyvolané zistením nových skutočností vyplývajúcich z podrobných prieskumov, 
•	strata právoplatnosti rozhodnutí potrebných na začatie,
•	v prípade ciest II. triedy prechod kompetencií na samosprávne kraje,
▪ avšak najčastejšie sa opakujúcim dôvodom je deklarovaný nedostatok  finančných prostriedkov. 

Verejné práce, ktoré boli v RPPVP na roky 2004 až 2006 uvažované na začatie v roku 2004, avšak začaté nebudú, navrhujú predkladatelia presunúť na začatie v ďalších rokoch. 
5.   Záver

Previerka zabezpečenia a plnenia RPPVP na roky 2004 až 2006, ktorú MVRR SR uskutočnilo prostredníctvom bilančných správ, predložených jednotlivými nositeľmi úlohy preukázala tieto skutočnosti:
1.	Nedostatky, resp. príčiny označené nositeľmi úloh v predložených bilančných správach ako ovplyvňujúce plnenie RPPVP na roky 2004 až 2006 považujeme sčasti                      za opodstatnené. 
2.	Skutočnosť, že RPPVR 2004 až 2006 sa v roku 2004nenaplnil podľa predpokladu vyplýva okrem príčin, označených jednotlivými nositeľmi úlohy najmä 
a)	javí sa absencia koncepčných, resp. rozvojových dokumentov rezortov a krajov, zabezpečovaných jednotlivými nositeľmi úloh, 
b)	vo viacerých prípadoch v procese prípravy verejných prác absentuje aplikácia ustanovení zákona 254/1998 Z. z. o verejných prácach týkajúcich sa predovšetkým spracovania stavebných zámerov a ich následného posúdenia. V zmysle § 9 zákona     o verejných prácach vychádza stavebný zámer z koncepcie rozvoja jednotlivých odvetví, z rozvojového programu kraja, schválenej územnoplánovacej dokumentácie a objasňuje súvislosti stavby alebo súboru stavieb vyjadrené v týchto dokumentoch.    Za súlad spracovaného stavebného zámeru so všetkými týmito dokumentmi zodpovedá predkladateľ, ktorého úlohou je tiež posúdiť hospodárnosť využitia verejných investícií podľa návrhu stavebného zámeru. Predložené bilančné správy v mnohých prípadoch preukázali absenciu stavebného zámeru,
c)	absentuje zodpovednosť za správnosť predkladaných údajov ministerstvu. Jedným z kritérií na zaradenie verejnej práce do rozvojového programu priorít je jej navrhovaná cena vyššia ako 40 mil. Sk, ktorú preveruje predkladateľ prostredníctvom spracovaného stavebného zámeru. Pri absencii spracovania stavebného zámeru nie je možné cenu verejnej práce zodpovedne posúdiť.
3.	Nositelia úlohy neoznámili ministerstvu opatrenia, ktoré vykonali na odstránenie zistených nedostatkov v neplnení RPPVP na roky 2004 až 2006. V bode B.3 uznesenia vlády č. 755/2003 bolo nositeľom úlohy uložené predložiť ministrovi výstavby a regionálneho rozvoja bilančné správy o stave zabezpečenia a realizácie Rozvojového programu priorít verejných prác na roky 2004 až 2006 za úlohy a zámery vo vlastnej pôsobnosti, s osobitným dôrazom na nedostatky ovplyvňujúce jeho plnenie a opatrenia vykonané na ich odstránenie. Takéto opatrenia neobsahovala žiaľ ani jedna z predložených bilančných správ. 

Dňa 15. 4. 2004 bol vládou SR schválený materiál „Správa z kontroly plnenia úloh z uznesení vlády SR splatných v III. štvrťroku 2003, so zameraním na dodržiavanie právnych predpisov pri výkone štátneho dozoru a dohľadu vybranými ministerstvami“. Z prijatého uznesenia vlády SR č. 301/2004 z 15. apríla 2004 bod B. 2 k tomuto materiálu vyplynula    pre MVRR SR úloha novelizovať zákon č. 254/1998 Z. z. o verejných prácach tak, aby sa zvýraznila kontrolná autorita ministerstva vo vzťahu ku kontrolovaným subjektom. 
Zistenia ministerstva pri spracovaní tejto správy opätovne potvrdili potrebu zvýrazniť kontrolnú autoritu ministerstva. Sprísnenie technickej kontroly v procese prípravy verejných prác bude súčasťou novely zákona.